初遊投子山
作者：呂南公
朝代：宋

paragraphs: 東山未嘗到，興言往遊觀。
尋幽味已淡，全勝交凡官。
揚鞭遂出郭，樵路行縈彎。
遇險輒捨馬，聽松頻側冠。
霜天正枵寥，野吹何蕭酸。
强步且數里，猶在荒林間。
峰回得古寺，一叩雲中關。
高僧奪睡出，迎對如嗔煩。
解榻迸伏鼠，煮茶爆新泉。
東亭一何高，岌若崖臨淵。
西庵更爽亢，基與堂甍班。
延緣徧登坐，共羨閒人閒。
同遊二三子，取酒醺吾顔。
約略脩市果，橫斜列山盤。
飲語快不徹，望睫張無端。
曦光忽銜西，歸思攻餘歡。
撩樵灑醉毫，拂壁羅矛干。
調笑下前坂，暮色凄漫漫。
行矣重回首，林凹數聲猨。